Med et solidt stemmeflertal blev Vibeke Haaning tirsdag aften valgt til Venstres spidskandidat i Hjørring.

Udfordreren Vibeke Haaning blev tirsdag aften valgt som Venstres spidskandidat i Hjørring til næste års kommunalvalg Haaning blev valgt med 183 stemmer mod den hidtidige spidskandidat Henrik Jørgensens 157, og de mange fremmødte Venstre-medlemmer, der var forsamlet på Vendelbohus, kvitterede med stående ovationer. Det var anden gang kampvalget mellem de to kandidater blev afviklet, for da Venstre-medlemmerne var samlet 3. maj endte afstemningen med stemmelighed. De to kandidater fik 92 stemmer hver. Efter valget erklærede et flertal i Venstres byrådsgruppe troskab til Henrik Jørgensen, og det kunne dermed ligne at Vibeke Haaning kunne se frem til et nederlag tirsdag aften. Sådan ville Venstre-medlemmerne i Hjørring det dog ikke, og med den markant højere deltagelse ved dette valg nummer 2, kan man vist roligt konkludere, at interessen for, hvem der skal udfordre borgmester Arne Boelt i november 2017, var stor. Vibeke Haaning modtog i hvert fald godt dobbelt så mange stemmer som i maj.